Kullsyremaskin

Kullsyremaskin, noen ganger kalt brusmaskin, er et husholdningsapparat som tilsetter kullsyre i vann fra springen (karbonisering) ved hjelp av en innebygd kullsyrepatron. Maskinen leveres gjerne med smaksstoffer som kan tilsettes vannet for å lage brus, for eksempel appelsin, sitron eller cola. Dermed får husholdningen et alternativ til å kjøpe kullsyreholdig vann og brus på flaske utenfor hjemmet.

Eksempler på kjente produsenter er israelske «SodaStream» og «Aqvia» som produseres av svenske selskapet AGA.Test: Aqvia vs SodaStream - DinSide

Kullsyremaskinen kan kobles til en egen vannkran i boligen eller være frittstående. Enkelte moderne kjøleskap leveres med en innebygd kullsyremaskin og oppgis da å ha en såkalt kullsyrefunksjon.

 Oppbygning 
Brusmaskiner bruker vanligvis en utskiftbar gasspatron som avhengig av modell er fylt med rundt 300–500 gram karbondioksid. Vannet som skal karboneres fylles i spesielle trykkresistente flasker og skrues deretter fast på holderen på en trykktett måte. Gassen føres så inn i vannet via et rør og ventilsystem ved å trykke på en knapp. Den resulterende mengden karbonsioksid bestemmes av trykket i CO2-beholderen og hvor lenge man holder knappen nede. Hvis trykket blir for stort frigjøres noe av trykket gjennom en dumpventil.

 Fordeler 
Avhengig av størrelsen til gasspatronen som brukes kan det produseres opptil nær 100 liter kullsyrevann per gasspatron. Sammenlignet med å kjøpe ferdig kullsyrevann i butikk eliminerer man emballasje- og transportkostnader, samt at man får mindre avfall og bruker mindre lagringsplass. Gassbeholdere og kompatible brusflasker fås kjøpt i mange dagligvarebutikker/supermarkeder. De trykkresistente flaskene kan brukes til å lagre det kullsyreholdige vannet. Noen av de nyere modellene kan brukes med en glassflaske. Det produserer nå PEN-flasker (polyethylen naphthalate) som kan vaskes i oppvaskmaskin.

 Smakstilsetning 
Produsentene av brusmaskiner tilbyr ofte også et utvalg av smakstilsetninger som kan tilsettes etter at vannet har blitt karbonert. Noen av disse er sukkerfrie. Eventuelt kan vanlig saft brukes.

 Helserisiko 
 Tannskader 
Kullsyrevann har lav pH-verdier, og mye drikking av vann med kullsyre kan derfor føre til syreskade på tennene, på samme måte som ved inntak av annen sur drikke og mat (for eksempel brus, juice og frukt). Sugerør kan brukes for å forebygge syreskader ved at drikken i mindre grad kommer i kontakt med tennene.

 Bakterier 
I en studie gjort av instituttet for hygiene og miljømedisin ved universitetet i Mainz, Tyskland, ble koliforme bakterier funnet i 39% av prøvene da vann ble boblet opp, sammenlignet med 12% av prøvene i vann rett fra springen. I tillegg til den nevnte forurensningen fra gasspatronen eller apparatet, ble også den mikrobiologiske kvaliteten på vannet påvirket av en biofilm på innsiden av flaskene.Wolfgang Kohnen et al.: Microbiological quality of carbonated drinking water produced with in-home carbonation systems, In: International Journal of Hygiene and Environmental Health, Band 208, 2005: S. 415–423, .

I tillegg til dårlig rengjøring i henhold til produsentens instruksjoner, så ble også dårlig design og utforming av brusmaskinen angitt som mulig årsak til den økte mengden bakterier.Lebensbedrohliche Infektionen durch Keime, die häufig in Haushaltsgeräten zur Herstellung von Sodawasser (z. B. Soda-Club, Wasser-Maxx, Soda-Maxx) gefunden wurden. Pressemitteilung. In: uni-freiburg.de. Albert-Ludwigs-Universität Freiburg K. d. Ö. R., 17. Mai 2006, aufgerufen und empfangen am 14. Juni 2016 (deutsch; Mitteilung über eine Untersuchung von Geräten).

Det anbefales å gjøre enkle rengjøringstiltak i henhold til produsentens bruksanvisning. Dette innebærer blant annet å rengjøre flaskene med varmt vann (over 50 °C), bruke vaskemiddel og en ren oppvaskbørste.Soda-Club GmbH: Kohlensäure hält Trinkwasser frisch und rein  (PDF; 21 kB), Pressemitteilung, 4. September 2006

 Referanser 

Kategori:Elektrisk husholdningsutstyr